## Odluka o uvjetima, kriterijima i postupku za uzimanje i davanje u zakup prostora i opreme u školskim ustanovama

### NN 76/1999 (19.7.1999.), Odluka o uvjetima, kriterijima i postupku za uzimanje i davanje u zakup prostora i opreme u školskim ustanovama

# **MINISTARSTVO PROSVJETE I ŠPORTA**

Na temelju članka 6. Pravilnika o mjerilima za korištenje prihoda proračunskih
korisnika ostvarenih na tržištu od obavljanja osnovne i ostalih djelatnosti
("Narodne novine", broj 146/98), ministar prosvjete i športa donosi

## **ODLUKU**

### **O UVJETIMA, KRITERIJIMA I POSTUPKU ZA UZIMANJE I DAVANJE U ZAKUP PROSTORA I OPREME U ŠKOLSKIM USTANOVAMA**

I.

Ovom Odlukom utvrđuju se postupak, kriteriji i uvjeti pod kojima osnovne
i srednje škole te učenički domovi mogu uzimati i davati u zakup prostor
i opremu.

II.

Osnovne i srednje škole te učenički domovi mogu, kada je to nužno za
ostvarivanje nastavnog plana i programa, uzimati u zakup športske dvorane
i športske terene za redovitu nastavu TZK te prostor, strojeve i opremu
za praktični dio nastavnog plana i programa (vježbe, stručna praksa i sl.).

Osnovne i srednje škole te učenički domovi koji namjeravaju uzeti u
zakup prostor i opremu, dužni su nacrt ugovora o zakupu i odgovarajući
akt nadležnog tijela lokalne samouprave i uprave kojim je utvrđena visina
zakupnine dostaviti gradskom odnosno županijskom uredu za prosvjetu, kulturu,
informiranje, šport i tehničku kulturu (u daljnjem tekstu: ured za prosvjetu)
na mišljenje. Pri uzimanju u zakup športskih dvorana, uz nacrt ugovora
o zakupu dostavlja se i izvedbeni nastavni program TZK za školsku godinu
po mjesecima i razrednim odjelima s ukupnim mjesečnim i godišnjim fondom
sati nastave te fondom sati zakupa športske dvorane.

Ured za prosvjetu dužan je najkasnije 15 dana od dana urednog primitka
zahtjeva dati mišljenje o nacrtu ugovora o zakupu i dostaviti ga uz dokumentaciju
iz stavka 2. ove točke Ministarstvu prosvjete i športa - Upravi za financije
radi davanja suglasnosti.

Ministarstvo prosvjete i športa doznačava sredstva školama po osnovi
zakupnina nakon što da suglasnost iz stavka 3. ove točke.

III.

Visina zakupnine koju plaćaju osnovne i srednje škole te učenički domovi
utvrđuje se prema cijenama zakupa prostora i opreme koje je za iste ili
slične namjene utvrdilo nadležno tijelo lokalne samouprave i uprave, a
najviše do iznosa koji su utvrđeni u točki VI. ove Odluke.

Ako na razini lokalne samouprave i uprave nije utvrđen iznos zakupnine,
osnovnim i srednjim školama te učeničkim domovima priznaju se izdaci za
iznajmljeni prostor i opremu po sljedećim kriterijima, i to:

- 30,00 kn za školski sat po razrednom odjelu za športske dvorane

- 10,00 kn za školski sat po razrednom odjelu za športske terene

- 5,00 kn po m˛ mjesečno za prostor za odvijanje praktičnog dijela nastavnog
plana i programa (vježbe, stručna praksa i sl.)

IV.

Osnovne i srednje škole te učenički domovi mogu davati u zakup prostor
i opremu pod uvjetima da:

- se ne ometa ostvarivanje nastavnog plana i programa

- se visina zakupnine naplaćuje svaki mjesec u kunama na žiroračun škole
odnosno učeničkog doma

- vode odgovarajuću evidenciju o zaključivanju ugovora o davanju u zakup
i propisanu knjigovodstvenu evidenciju te svakog polugodišta izvješćuju
Ministarstvo prosvjete i športa - Upravu za financije o fakturiranom, naplaćenom
i utrošenom prihodu koji po toj osnovi ostvare (obrazac VP-IZVJEŠĆE).

V.

Visina zakupnine za prostor i opremu koju osnovnim i srednjim školama
te učeničkim domovima plaćaju zakupoprimci utvrđuje se prema cijenama zakupa
prostora i opreme koje je za iste ili slične namjene utvrdilo nadležno
tijelo lokalne uprave i samouprave.

Osnovne i srednje škole te učenički domovi koji se po osnovi davanja
u zakup prostora i opreme koriste resursima za obavljanje djelatnosti za
koju su osnovani dužni su uplaćivati dio ostvarenog prihoda od 40% u državni
proračun, sukladno Pravilniku o mjerilima za korištenje prihoda proračunskih
korisnika ostvarenih na tržištu od obavljanja osnovne i ostale djelatnosti
(članak 12. stavak 2.) i 20% na žiroračun Ministarstva prosvjete i športa
u roku od 15 dana od njihove naplate, a sukladno Odluci o načinu obavljanja
vlastite djelatnosti te načinu korištenja i uplaćivanja dijela ostvarenoga
vlastitog prihoda (KLASA: 602-01/99-01/77, URBROJ: 532-06/1-99-3 od 5.
veljače 1999. godine).

VI.

Ako na razini lokalne samouprave i uprave nije utvrđen iznos zakupnine
za prostor i opremu, osnovne i srednje škole te učenički domovi mogu davati
u zakup prostor i opremu pod uvjetom da iz cijene zakupnine podmire sve
tekuće izdatke koji nastanu po osnovi davanja u zakup prostora i opreme
i da uplaćuju postotak ostvarenog prihoda prema stavku 2. točke V. ove
Odluke, s tim da visina zakupnine ne može biti niža od:

- 38,00 kn po satu za športske dvorane do 150 m˛

- 76,00 kn po satu za športske dvorane od 151 do 300 m˛

- 190,00 kn po satu za ostale športske dvorane

- 15,00 kn po satu za asfaltna igrališta (rukomet, košarka, odbojka,
tenis i sl.)

- 95,00 kn po satu za nogometna igrališta

- 60,00 kn po satu za nogometna asfaltirana igrališta

- 30,00 kn po satu za nogometna igrališta ostalih podloga

- 30,00 kn po satu za trim kabinete

- 20,00 kn po satu za klasične učionice za nastavu stranih jezika i
ostalu teorijsku nastavu

- 200,00 kn po satu za informatičke radionice s opremom

- 20,00 kn po m˛ mjesečno za uredski prostor

- 35,00 kn po m˛ mjesečno za prostor za posluživanje toplih i hladnih
jela i napitaka te bezalkoholnih pića

- 700,00 kn mjesečno po automatu za prostor s priljučcima na električnu
energiju

- 15,00 kn po m˛ za otvoreni prostor za postavljanje kioska i slične
namjene bez uračunanih režijskih troškova.

VII.

Prije zaključivanja ugovora o davanju u zakup prostora i opreme, osnovne
i srednje škole te učenički domovi dužni su:

- dostaviti Ministarstvu prosvjete i športa - Upravi za školstvo zahtjev
za obavljanje ostalih poslova vlastite djelatnosti na propisanom obrascu
ZAH - VP uz nacrt ugovora o davanju u zakup prostora i opreme

- provesti javni natječaj

- pribaviti mišljenje državnog pravobranitelja o pravnoj valjanosti
ugovora o zakupu.

Iznimno od odredbe stavka 1. podstavka 2. ove točke, osnovne i srednje
škole te učenički domovi nisu duži objaviti javni natječaj ako se prostor
i oprema privremeno daju u zakup koji traje do 10 sati dnevno po zakupniku.

VIII.

Osnovne i srednje škole te učenički domovi dužni su pri provođenju javnog
natječaja:

- objaviti javni natječaj za davanje u zakup prostora ili opreme u dnevnom
tisku

- pripremiti odgovarajuću dokumentaciju za javni natječaj sa svim uputama
i uvjetima natječaja

- odrediti rok, način, mjesto i vrijeme predaje ponuda i datum javnog
otvaranja ponuda

- otvoriti sve ponude istodobno nakon roka određenog za podnošenje ponuda

- osnovati povjerenstvo za procjenu ponuda od tri člana koje će otvoriti
ponude u nazočnosti ponuditelja, procijeniti te odabrati najpovoljniju
ponudu

- preporučenim pismom obavijestiti sudionike javnog natječaja o odabiru
ponude

- zaključiti ugovor s odabranim ponuditeljem.

IX.

Osnovne i srednje škole te učenički domovi dužni su pri procjeni i odabiru
ponuda osigurati prvenstveno pravo na zaključivanje ugovora o zakupu prostora
ili opreme ranijem zakupniku koji je sudjelovao u javnom natječaju i koji
udovoljava svim uvjetima javnog natječaja, i to pod uvjetima iz najpovoljnije
ponude.

Ako raniji zakupnik nije sudjelovao u javnom natječaju ili nije udovoljio
uvjetima javnog natječaja, osnovne i srednje škole te učenički domovi dužni
su osigurati prvenstveno pravo na zaključivanje ugovora o zakupu hrvatskim
invalidima Domovinskog rata, razvojačenim hrvatskim braniteljima, članovima
obitelji hrvatskih branitelja i civila poginulih, zatočenih ili nestalih
i udrugama invalida Domovinskog rata i drugim udrugama za koje to odredi
ministar rada i socijalne skrbi koji sudjeluju i udovoljavaju uvjetima
natječaja (članak 6. stavak 5. Zakona o zakupu poslovnog prostora, "Narodne
novine", broj 91/96 i 124/97).

Ako više osoba ostvaruje prvenstveno pravo, prvenstveni red između tih
osoba utvrđuje se primjenom odredbe članka 29. stavka 1. Zakona o područjima
posebne državne skrbi ("Narodne novine", broj 44/96).

Ponuditelji s prvenstvenim pravom na zaključivanje ugovora o zakupu
dužni su se pri otvaranju ponuda izjasniti, ako se žele koristiti pravom
prvenstva, na način da o tome potpišu odgovarajuću izjavu.

X.

Ponuditelji koji su stekli pravo prvenstva na zakup prostora ili opreme,
dužni su bez posebnog poziva u roku od 10 dana od otvaranja i odabira najpovoljnije
ponude pristupiti u osnovnu i srednju školu ili učenički dom radi zaključenja
ugovora o zakupu.

Ako ponuditelji iz stavka 1. ove točke ne pristupe ili odbiju zaključiti
ugovor o zakupu, osnovna i srednja škola te učenički dom prihvatit će ponudu
onog ponuditelja koji je ponudio najviši iznos zakupnine i ispunjava sve
uvjete javnog natječaja.

Postupak prihvata ponuda iz stavka 2. ove točke primjenjuje se i na
ostale ponuditelje ako prethodni povoljniji ponuditelj odustane od zaključivanja
ugovora o zakupu.

XI.

Ugovor o zakupu koji je zaključen bez mišljenja nadležnog državnog pravobranitelja
o pravnoj valjanosti o zakupu ništavan je.

XII.

Osnovne i srednje škole te učenički domovi dužni su nakon zaključivanja
ugovora o zakupu dostaviti preslike ugovora nadležnom uredu za prosvjetu,
koji je dužan ustrojiti odgovarajuću evidenciju zaključenih ugovora s naznakom
svih bitnih elemenata od značenja za zakupne odnose.

Ured za prosvjetu dužan je o zaključenom ugovoru o zakupu obavijestiti
Ministarstvo prosvjete i športa, Upravu za financije.

XIII.

Ako školske ustanove za potrebe ostvarivanja nastavnog plana i programa
i unapređivanja odgojno-obrazovnog procesa međusobno uzimaju ili daju na
korištenje prostor i opremu, nisu dužne provoditi postupak javnog natječaja
utvrđen ovom Odlukom, već zaključuju odgovarajući ugovor o korištenju prostora
i opreme te razgraničavanju zajedničkih izdataka.

XIV.

Stupanjem na snagu ove Odluke prestaje važiti Odluka o uvjetima i kriterijima
i postupku za uzimanje i davanje u zakup prostora i opreme (KLASA: 602-01/97-01/822,
URBROJ: 532-06-01/1-97-1 od 2. srpnja 1997. godine i KLASA: 602-01/97-01/822,
URBROJ: 532-02-02/2-98-2 od 20. veljače 1998. godine).

XV.

Ova Odluka stupa na snagu osmoga dana od dana objave u "Narodnim novinama".

Klasa: 602-01/99-01/392
Urbroj: 532-06-01/1-99-1
Zagreb, 5. srpnja 1999.

Ministar
**mr. sc. Božidar Pugelnik,** v. r.

Odluka, NN 76/1999-1363